text: 23.1.2020 (Webnoviny.sk) – Predstavenstvo bratislavskej mestskej obchodnej spoločnosti Metro Bratislava údajne dostalo podľa zamestnanca tejto spoločnosti Mareka Bednariča odmeny vo výške viac ako 60-tisíc eur, hlavné mesto to však popiera.
  Mesto vs. zamestnanec
  Situácia s odmenami je podľa hovorcu Bratislavy Petra Bublu odlišná od verzie, ktorú poskytol Bednarič.
  „V prvom rade, odmena doteraz nebola schválená a teda ani vyplatená. Na rozdiel od minulosti Metro dnes vykonáva reálnu činnosť (stavebný dozor na Dúbravsko-Karloveskej radiále, podklady pre podanie žiadosti o stavebné povolenie na pokračovanie električkovej trasy v Petržalke, zabezpečuje prípravu výstavby nájomných bytov na Muchovom námestí, atď.). Práve naštartovanie fungovania podniku bolo úlohou členov dočasného predstavenstva,“ povedal Bubla.
  Mesačná odmena 400 eur
  Dvaja z uvedených členov predstavenstva sú nominanti mesta (Drahan Petrovič, Albín Mráz), dvaja ministerstva dopravy (Viktor Veselovský, Boris Tahy). Odmeny mali navrhnúť pre všetkých, nie selektívne len pre zástupcov mesta.
  Situácia v Metro má byť odlišná od iných mestských podnikov. Jediný príjem všetkých členov predstavenstva je mesačná odmena vo výške 400 eur, na rozdiel od ostatných mestských podnikov, ktorých členovia predstavenstva, zodpovední zároveň aj za chod jednotlivých úsekov podniku, poberajú niekoľkonásobne vyššiu mesačnú odmenu.
  „Práve tento rozdiel zohľadňovali navrhnuté odmeny. K ich schváleniu zatiaľ nedošlo. Navrhnutá odmena preto zodpovedá práci, ktorú členovia predstavenstva reálne vykonali a vykonávajú a zodpovedá tiež odmeňovaniu dočasných predstavenstiev v ostatných mestských podnikoch,“ dodal Bubla.
  Viac k témam: odmeny
  Zdroj: Webnoviny.sk – Predstavenstvo spoločnosti Metro Bratislava údajne dostalo vysoké odmeny, primátor Vallo to odmieta © SITA Všetky práva vyhradené.